KOMISSION TIEDONANTO NEUVOSTOLLE JA EUROOPAN PARLAMENTILLE Rahoituskehyksen tekninen mukautus vuodeksi 2014 BKTL:n muutosten mukaisesti (vuosia 2014–2020 koskevan monivuotisen rahoituskehyksen vahvistamisesta annetun neuvoston asetuksen N:o 1311/2013 6 artikla) /* COM/2013/0928 final */





KOMISSION TIEDONANTO NEUVOSTOLLE JA EUROOPAN PARLAMENTILLE Rahoituskehyksen tekninen mukautus vuodeksi 2014 BKTL:n muutosten mukaisesti (vuosia 2014–2020 koskevan monivuotisen rahoituskehyksen vahvistamisesta annetun neuvoston asetuksen N:o 1311/2013 6 artikla) 1. johdanto Vuosia 2014–2020 koskevan monivuotisen rahoituskehyksen vahvistamisesta annettuun neuvoston asetukseen N:o 1311/2013[1] (monivuotista rahoituskehystä koskeva asetus) sisältyy 28 EU:n jäsenvaltion osalta rahoituskehystä koskeva taulukko ajanjaksolle 2014–2020 vuoden 2011 hintoina (taulukko 1). Monivuotista rahoituskehystä koskevan asetuksen 6 artiklan 1 kohdan mukaan komissio tekee joka vuosi ennen varainhoitovuoden n+ 1 talousarviomenettelyä teknisen mukautuksen rahoituskehykseen Euroopan unionin bruttokansantulon (BKTL) ja hintojen muutosten mukaisesti ja antaa tulokset tiedoksi budjettivallan käyttäjille. Hintojen osalta voidaan todeta, että käypinä hintoina ilmaistut menojen enimmäismäärät lasketaan käyttämällä monivuotista rahoituskehystä koskevan asetuksen 6 artiklan 2 kohdan mukaista kiinteää 2 prosentin deflaattoria. BKTL:n muutosten osalta tämä tiedonanto perustuu uusimpiin talousennusteisiin. Samaan aikaan komission on laskettava päätöksen 2007/436/EY, Euratom mukaisesti vahvistettuun omien varojen enimmäismäärään nähden jäävä liikkumavara, monivuotista rahoituskehystä koskevan asetuksen 13 artiklassa tarkoitetun ennakoimattomiin menoihin varatun liikkumavaran absoluuttinen määrä, 5 artiklassa tarkoitettu maksumäärärahojen kokonaisliikkumavara ja 14 artiklassa tarkoitettu maksusitoumusmäärärahojen kokonaisliikkumavara. Tämän tiedonannon tarkoituksena on esittää budjettivallan käyttäjälle tulos varainhoitovuotta 2014 koskevasta, monivuotista rahoituskehystä koskevan asetuksen 6 artiklan mukaisesta rahoituskehyksen teknisestä mukautuksesta (EU-28). Koska vuotta 2014 koskeva tekninen mukautus perustuu monivuotista rahoituskehystä koskevan asetuksen uusiin säännöksiin, joita ei ollut annettu ennen varainhoitovuoden n + 1 talousarviomenettelyn aloittamista, vuotta 2014 koskevaa teknistä mukautusta ei poikkeuksellisesti tehty ennen talousarviomenettelyä. Vuoden 2014 talousarvio on kuitenkin kyseisestä teknisestä mukautuksesta johtuvien enimmäismäärien ja määrien mukainen. 2. rahoituskehystaulukon mukauttamismenettely (taulukot 1 ja 2) Taulukossa 1 on esitetty 28 jäsenvaltion EU:n (EU-28) rahoituskehys vuoden 2011 hintoina monivuotista rahoituskehystä koskevan asetuksen liitteen I mukaisesti. Taulukossa 2 on esitetty 28 jäsenvaltion EU:n rahoituskehys mukautettuna vuodeksi 2014 (käypinä hintoina). Rahoituskehys ilmaistuna prosentteina suhteessa BKTL:ään on tarkistettu tuoreimpien saatavilla olevien talousennusteiden (syksy 2013) ja pitkän aikavälin ennusteiden perusteella. 2.1. Yhteenlaskettu BKTL Tuoreimpien saatavilla olevien ennusteiden mukaan vuoden 2014 BKTL 28 jäsenvaltion EU:n osalta on 13 422 184 miljoonaa euroa käypinä hintoina. 2.2. Rahoituskehykseen tehtävän vuotta 2014 koskevan teknisen mukautuksen tärkeimmät tulokset Vuoden 2014 maksusitoumusmäärärahojen yhteenlaskettu enimmäismäärä (142 540 miljoonaa euroa) on 1,06 prosenttia suhteessa BKTL:ään. Näitä maksusitoumusmäärärahoja vastaavien maksumäärärahojen yhteenlaskettu enimmäismäärä (135 866 miljoonaa euroa) on 1,01 prosenttia suhteessa BKTL:ään. Omien varojen 1,23 prosentin enimmäismäärään nähden jää tuoreimpien talousennusteiden perusteella näin 29 267 miljoonan euron liikkumavara (0,22 prosenttia suhteessa EU-28:n BKTL:ään). 3. maksumäärärahojen kokonaisliikkumavara Rahoituskehystä koskevan asetuksen 5 artiklan mukaisesti komissio mukauttaa maksumäärärahojen enimmäismäärää ylöspäin vuosien 2015–2020 osalta määrällä, joka vastaa suoritettujen maksujen ja monivuotisen rahoituskehyksen maksumäärärahojen vuoden n–1 enimmäismäärän välistä eroa. Mahdolliset mukautukset ylöspäin on kompensoitava täysin maksumäärärahojen vuoden n–1 enimmäismäärän vastaavalla vähennyksellä. Tämä mukautus tehdään ensimmäisen kerran vuonna 2015. 4. erityisrahoitusvälineet On joitakin rahoitusjärjestelyjä, jotka eivät sisälly vuosien 2014–2020 rahoituskehyksessä vahvistettuihin menojen enimmäismääriin. Kyseisillä järjestelyillä pyritään varmistamaan, että poikkeuksellisiin ja odottamattomiin tapahtumiin voidaan reagoida nopeasti ja että sovituista menojen enimmäismääristä voidaan jonkin verran joustaa tietyin edellytyksin. 4.1. Hätäapuvaraus Rahoituskehystä koskevan asetuksen 9 artiklan mukaisesti hätäapuvarauksesta voidaan ottaa vuosittain käyttöön enintään 280 miljoonaa euroa vuoden 2011 hintoina. Vuonna 2014 kyseisestä varauksesta voidaan näin ollen ottaa 297 miljoonaa euroa käypinä hintoina (ja koko jakson aikana yhteensä 2 209 miljoonaa euroa käypinä hintoina). Edellisen vuoden käyttämättä jääneet määrät voidaan siirtää seuraavalle vuodelle. 4.2. Euroopan unionin solidaarisuusrahasto Rahoituskehystä koskevan asetuksen 10 artiklan mukaisesti EU:n solidaarisuusrahastosta voidaan ottaa vuosittain käyttöön enintään 500 miljoonaa euroa vuoden 2011 hintoina. Vuonna 2014 kyseisestä varauksesta voidaan näin ollen ottaa käyttöön 531 miljoonaa euroa käypinä hintoina (ja koko jakson aikana yhteensä 3 945 miljoonaa euroa käypinä hintoina). Edellisen vuoden käyttämättä jääneet määrät voidaan siirtää seuraavalle vuodelle. 4.3. Joustoväline Rahoituskehystä koskevan asetuksen 11 artiklan mukaisesti joustovälineestä voidaan ottaa vuosittain käyttöön enintään 471 miljoonaa euroa vuoden 2011 hintoina. Vuonna 2014 kyseisestä varauksesta voidaan näin ollen ottaa käyttöön 500 miljoonaa euroa käypinä hintoina (ja koko jakson aikana yhteensä 3 716 miljoonaa euroa käypinä hintoina). Kolmen edellisen vuoden käyttämättä jääneet määrät voidaan siirtää. 4.4. Euroopan globalisaatiorahasto Rahoituskehystä koskevan asetuksen 12 artiklan mukaisesti Euroopan globalisaatiorahastosta voidaan ottaa vuosittain käyttöön enintään 150 miljoonaa euroa vuoden 2011 hintoina. Vuonna 2014 kyseisestä varauksesta voidaan näin ollen ottaa käyttöön 159 miljoonaa euroa käypinä hintoina (ja koko jakson aikana yhteensä 1 183 miljoonaa euroa käypinä hintoina). 4.5. Ennakoimattomiin menoihin varattu liikkumavara Rahoituskehystä koskevan asetuksen 13 artiklan mukaisesti vuosia 2014–2020 koskevan rahoituskehyksen enimmäismäärien ulkopuolelle luodaan ennakoimattomiin menoihin varattu liikkumavara, jonka suuruus on korkeintaan 0,03 prosenttia unionin BKTL:stä. Ennakoimattomiin menoihin varatun liikkumavaran absoluuttinen määrä vuoden 2014 osalta on 4 026,7 miljoonaa euroa. 4.6. Kasvua ja erityisesti nuorten työllisyyttä edistävien maksusitoumusmäärärahojen kokonaisliikkumavara Rahoituskehystä koskevan 14 artiklan mukaisesti monivuotisessa rahoituskehyksessä maksusitoumusmäärärahojen enimmäismääriin (2014–2017) nähden jäävä liikkumavara muodostaa sellaisen monivuotisen rahoituskehyksen kokonaisliikkumavaran sitoumuksia varten, joka on määrä ottaa käyttöön monivuotista rahoituskehystä koskevan asetuksen liitteessä vuosiksi 2016–2020 vahvistettujen enimmäismäärien lisäksi kasvuun ja työllisyyteen, erityisesti nuorten työllisyyteen liittyviä politiikkatavoitteita varten. Komissio laskee käytettävissä olevat määrät. Monivuotisen rahoituskehyksen kokonaisliikkumavara sitoumuksia varten lasketaan ensimmäisen kerran vuonna 2015. [1] EUVL L…